目录

[佛說仁王般若波羅蜜經卷上 羽 125](#_Toc494562929)

[佛說仁王般若波羅蜜經卷下 羽 132](#_Toc494562930)

佛說仁王般若波羅蜜經卷上 羽

姚秦三藏鳩摩羅什譯

序品第一

如是我聞.一時,佛住王舍城耆闍崛

山中,與大比丘衆八百萬億,學無學

皆阿羅漢,有爲功德、無爲功德、無學

十智、有學八智、有學六智三根、十六

心行、法假虛實觀、受假虛實觀、名假

虛實觀、三空觀門、四諦十二緣、無量

功德皆成就.復有八百萬億大仙緣

覺,非斷非常,四諦十二緣皆成就.復

有九百萬億菩薩摩訶薩,皆阿羅漢,

實智功德、方便智功德,行獨大乘,四

眼、五通、三達、十力、四無量心、四辯、四

攝、金剛滅定、一切功德皆成就.復有

千萬億五戒賢者,皆行阿羅漢十地,

迴向五分法身,具足,無量功德皆成

就.復有十千五戒淸信女,皆行阿羅

漢十地,皆成就,始生功德、住生功德、

終生功德、三十生功德皆成就.復有

十億七賢居士,德行具足二十二品、

十一切入、八除入、八解脫、三慧、十六

諦、四諦,四、三、二、一品觀,得九十忍,一

切功德皆成就.復有萬萬億九梵,三

淨、三光、三梵、五喜樂天、天定、功德定、

味、常樂神通、十八生處功德皆成就.

復有億億六欲諸天子十善果報神通

功德皆成就復有十六大國王各

各有一萬、二萬乃至十萬眷屬,五戒

十善、三歸功德、淸信行具足.復有五

道一切衆生,復有他方不可量衆,復

有變十方淨土現百億高座化百億

須彌寶華,各各坐前華上,復有無量

化佛,有無量菩薩、比丘、八部大衆,各

各坐寶蓮華.華上皆有無量國土,一

一國土,佛及大衆如今無異.一一國土

中,一一佛及大衆各各說般若波羅蜜,

他方大衆及化衆此三界中大衆十

二大衆皆來集會,坐九劫蓮華座.其

會方廣,九百五十里,大衆僉然而坐.

爾時,十號、三明、大滅諦、金剛智釋迦

牟尼佛初年月八日,方坐十地,入大

寂室三昧,思緣放大光明,照三界中.

復於頂上,出千寶蓮,華其華上至非想

非非想天,光亦復爾,乃至他方恒河

沙諸佛國土.時,無色界雨無量變大

香華,香如車輪,華如須彌山王,如雲

而下.十八梵天王雨百變異色華,六

欲諸天雨無量色華,其佛座前,自然

生九百萬億劫<丹本作級>華上至非想非

非想天.是時,世界其地六種震動.

爾時,諸大衆俱共僉然生疑,各相謂

言:「四無所畏、十八不共法、五眼,法身

大覺世尊前已,爲我等大衆,二十九

年說摩訶般若波羅蜜、金剛般若波

羅蜜、天王問般若波羅蜜、光讚般若

波羅蜜,今日如來放大光明,斯作何

事?」時,十六大國王中,舍衛國主波斯

匿王名曰月光,德行十地、六度、三十

七品、四不壞淨,行摩訶衍,化次第問,

居士寶蓋、法淨名等八百人,復問須

菩提、舍利弗等五千人,復問彌勒、師

子吼等十千人,無能答者.

時,波斯匿王卽以神力,作八萬種音

樂,十八梵、六欲諸天亦作八萬種音

樂,聲動三千乃至十方恒河沙佛土,

有緣斯現.彼他方佛國中南方法才

菩薩共五百萬億大衆,俱來入此大

會;東方寶柱菩薩共九百萬億大衆,

俱來入此大會,北方虛空性菩薩共

百千萬億大衆,俱來入此大會;西方

善住菩薩共十恒河沙大衆,俱來入

此大會.六方亦復如是,作樂亦然,亦

復共作無量音樂,覺悟如來,佛卽知

時,得衆生根,卽從定起,方坐蓮華師

子座上,如金剛山王,大衆歡喜,各各

現無量神通,地及虛空大衆而住.

仁王般若波羅蜜護國經觀空品第二

爾時,佛告大衆:「知十六大國王意欲

問護國土因緣,吾今先爲諸菩薩,說

護佛果因緣、護十地行因緣,諦聽諦

聽,善思念之,如法修行.」時,波斯匿王

言:「善.大事因緣故,卽散百億種色華,

變成百億寶帳,蓋諸大衆.」

爾時,大王復起作禮白佛言:「世尊,一

切菩薩云何護佛果,云何護十地行

因緣?」佛言:「菩薩化四生,不觀色如,受、

想行、識如,衆生、我、人,常、樂、我、淨如,知

見、壽者如,菩薩如、六度、四攝一切行

如、二諦如.是故一切法性眞實空,不

來不去,無生無滅,同眞際等法性,無

二無別,如虛空.是故陰、入、界,無我,無

所有相,是爲菩薩行化十地般若波

羅蜜.」

白佛言:「若諸法爾者,菩薩護化衆生,

爲化衆生耶?」「大王,法性色、受、想、行、識.

常、樂、我、淨不住,色不住,非色不住,非

非色,乃至受、想、行、識亦不住,非非住.、

何以故?非色如,非非色如,世諦故,三

假故,名見衆生.一切生性實故,乃至

諸佛、三乘、七賢、八聖亦名見,六十二

見,亦名見.大王,若以名,名見一切法

乃至諸佛三乘四生者,非非見一切

法也.」

白佛言:「般若波羅蜜有法,非非法?摩

訶衍云何照?」「大王,摩訶衍見非非法.

法若法非非法,是名非非法空.法性空,

色、受、想、行、識空,十二入、十八界空,六

大法空,四諦、十二緣空,是法卽生卽

住卽滅卽有卽空.剎那剎那亦如是,

法生,法住,法滅.何以故?九十剎那爲

一念,一念中一剎那,經九百生滅,乃

至色一切法亦如是.以般若波羅蜜

空故,不見緣不見諦,乃至一切法空.

內空,外空,內外空,有爲空,無爲空,無

始空,性空,第一義空,般若波羅蜜空,

因空,佛果空,空空故空,但法集故有,

受集故有,名集故有,因集故有,果集

故有,十行故有,佛果故有,乃至六道

一切有.善男子,若有菩薩見法、衆生、

我人、知見者,斯人行世閒,不異於世

閒,於諸法而不動,不到不滅,無相無

無相,一相法亦如也.諸佛、法、僧亦如

也.是卽初地一念心,具足八萬四千

般若波羅蜜,卽載名摩訶衍,卽滅爲

金剛,亦名定,亦名一切行,如光讚般

若波羅蜜中說.大王,是經名味句百

佛、千佛、百千萬佛說名味句,於恒河

沙三千大千國土中,成無量七寶,施

三千大千國中衆生,皆得七賢四果,

不如於此經中起一念信,何況解一

句者?句非句,非非句故,般若非句,句

非般若般,若亦非菩薩.何以故?十地

三十生空故,始生、住生、終生不可得,

地地中三生空故,亦非薩婆若,非摩

訶衍,空故.

大王,若菩薩見境,見智,見說,見受者,

非聖見也.倒想見法,凡夫人也.見三

界者,衆生果報之名也.六識起無量

欲無窮名爲欲界藏空,或色所起業

果名爲色界藏空,或心所起業果名

無色界藏空,三界空,三界根本無明

藏亦空,三地九生滅,前三界中餘無

明習果報空.金剛菩薩得理盡三昧

故,或果生滅空,有果空,因空故空.薩

婆若亦空,滅果空.或前已空故,佛得

三無爲果智緣滅、非智緣滅、虛空、薩

婆若果空也.善男子,若有修習聽說,

無聽無說,如虛空,法同法性,聽同說

同,一切法皆如也.大王,菩薩修護佛

果爲若此.護般若波羅蜜者,爲護薩

婆若、十力、十八不共法、五眼、五分法

身、四無量心、一切功德果爲,若此.」佛

說法時,無量人、天衆得法眼淨、性地、

信地,有百千人皆得大空菩薩大行.

仁王般若波羅蜜護國經菩薩教化品第三

白佛言:「世尊,護十地行菩薩云何行

可行,云何行化衆生,以何相,衆生可

化?」佛言:「大王,五忍是菩薩法,伏忍上

中下、信忍上中下、順忍上中下、無生

忍上中下、寂滅忍上下名爲諸佛

菩薩,修般若波羅蜜.善男子,初發想

信恒河沙衆生修行伏忍,於三寶中,

生習種性十心,信心、精進心、念心、慧

心、定心、施心、戒心、護心、願心、迴向心.

是爲菩薩能少分化衆生,已超過二

乘一切善地.一切諸佛菩薩長養十

心,爲聖胎也.次第起乾慧性種,性有

十心,所謂四意止身受心法,不淨苦,

無常無我也.三意止、三善根,慈、施、慧

也.三意止,所謂三世過去因忍、現在

因果忍、未來果忍.是菩薩亦能化一

切衆生,已能過我人知見衆生等想,

及外道倒想所不能壞復有十道種

性地,所謂觀色、識、想、受、行,得戒忍、知

見忍、定忍、慧忍、解脫忍.觀三界因果,

空忍、無願忍、無想忍.觀二諦虛實,一

切法無常名無常忍,一切法空得無

生忍.是菩薩十堅心作轉輪王,亦能

化四天下,生一切衆生善根,又信忍

菩薩所謂善達明中行者,斷三界色

煩惱縛,能化百佛千佛萬佛國中,現

百身千身萬身,神通無量功德.常以

十五心爲首四攝法四無量心四弘願

三解脫門是菩薩從善地至於薩

婆若,以此十五心,爲一切行根本種

子.又順忍菩薩,所謂見、勝、現法,能斷

三界心等煩惱縛故,現一身於十方

佛國中,無量不可說神通,化衆生.又

無生忍菩薩,所謂遠、不動、觀慧,亦斷

三界心色等煩惱習故,現不可說不

可說功德神通.復次寂滅忍,佛與菩

薩同用此忍,入金剛三昧,下忍中行

名爲菩薩,上忍中行名爲薩婆若,共

觀第一義諦,斷三界心習,無明盡相

爲金剛,盡相、無相爲薩婆若,超度世

諦第一義諦之外爲第十一地薩婆

若.覺非有非無,湛然淸淨,常住不變,

同眞際,等,法性,無緣大悲,教化一切

衆生,乘薩婆若乘,來化三界.善男子,

一切衆生煩惱不出三界藏,一切衆

生果報二十二根不出三界,諸佛應

化法身亦不出三界,三界外無衆生,

佛何所化.是故我言:三界外別有一衆

生界藏者,外道大有經中說,非七佛

之所說.大王,我常語一切衆生,斷三

界煩惱果報,盡者,名爲佛,自性淸淨

名覺薩婆若性.衆生本業,是諸佛菩

薩本業本所修行,五忍中十四忍具足.」

白佛言:「云何菩薩本業淸淨,化衆生?」

佛言:「從一地乃至後一地,自所行處

及佛行處一切知見故.本業者,若菩

薩住百佛國中,作閻浮四天王,修百

法門,二諦平等心,化一切衆生.若菩

薩住千佛國中,作忉利天王,修千法

門,十善道化一切衆生.若菩薩住十

萬佛國中,作炎天王,修十萬法門,四

禪定,化一切衆生.若菩薩住百億佛

國中,作兜率天王,修百億法門,行道

品,化一切衆生.若菩薩住千億佛國

中,作化樂天王,修千億法門,二諦、四

諦、八諦,化一切衆生.若菩薩住十萬

億佛國中,作他化天王,修十萬億法

門,十二因緣智,化一切衆生.若菩薩

住百萬億佛國中,作初禪王,修百萬

億法門,方便智願智,化一切衆生.若

菩薩住百萬微塵數佛國中,作二禪

梵王修百萬微塵數法門雙照方便神

通智化一切衆生若菩薩住百萬

億阿僧祇微塵數佛國中,作三禪大

梵王,修百萬億阿僧祇微塵數法門,

以四無㝵智化一切衆生若菩薩住不

可說不可說佛國中,作第四禪大靜

天王三界主,修不可說不可說法門,

得理盡三昧,同佛行處,盡三界原,教

化一切衆生,如佛境界.是故一切菩

薩本業化行淸淨.若十方諸如來亦

修是業,登薩婆若果,作三界王,化一

切無量衆生.」

爾時,百萬億恒河沙大衆各從座起,

散無量不可思議華,燒無量不可思

議香,供養釋迦牟尼佛及無量大

菩薩,合掌聽波斯匿王說般若波羅

蜜,今於佛前,以偈歎曰:

世尊導師金剛體 心行寂滅轉法輪

八辯洪音爲衆說 時衆得道百億萬.

時六天人出家道 成比丘衆菩薩行

五忍功德妙法門 十四正士能諦了.

三賢十聖忍中行 唯佛一人能盡原

佛衆法海三寶藏 無量功德攝在中.

十善菩薩發大心 長別三界苦輪海

中下品善粟散王 上品十善鐵輪王.

習種銅輪二天下 銀輪三天性種性

道種堅德轉輪王 七寶金光四天下.

伏忍聖胎三十人 十信十止十堅心

三世諸佛於中行 無不由此伏忍生.

一切菩薩行本原 是故發心信心難

若得信心必不退 進入無生初地道.

教化衆生覺中行 是名菩薩初發心

善覺菩薩四天王 雙照二諦平等道.

權化衆生遊百國 始登一乘無相道

入理般若名爲住 住生德行名爲地.

初住一心足德行 於第一義而不動

離達開士忉利王 現形六道千國土.

無緣無相第三諦 無死無生無二照

明慧空照炎天王 應形萬國導群生.

忍心無二三諦中 出有入無變化生

善覺離明三道人 能滅三界色煩惱.

還觀三界身口色 法性第一無遺照

炎慧妙光大精進 兜率天王遊億國.

實智緣寂方便道 達無生照空有了

勝慧三諦自達明 化樂天王百億國.

空空諦觀無二相 變化六道入無閒

法現開士自在王 無二無照達理空.

三諦現前大智光 照千億土教一切

焰勝法現無相定 能洗三界迷心惑.

空慧寂然無緣觀 還觀心空無量報

遠達無生初禪王 常萬億土教衆生.

未度報身一生在 進入等觀法流地

始入無緣金剛忍 三界報形永不受.

觀第三義無二照 二十一生空寂行

三界愛習順道定 遠達正士獨諦了.

等觀菩薩二禪王 變生法身無量光

入百恒土化一切 圓照三世恒劫事.

返照樂虛無盡原 於第三諦常寂然

慧光開士三禪王 能於千恒一時現.

常在無爲空寂行 恒沙佛藏一念了

灌頂菩薩四禪王 於億恒土化群生.

始入金剛一切了 二十九生永已度

寂滅忍中下忍觀 一轉妙覺常湛然.

等慧灌頂三品士 除前餘習無明緣

無明習相故煩惱 二諦理窮一切盡.

圓智無相三界王 三十生盡等大覺

大寂無爲金剛藏 一切報盡無極悲.

第一義諦常安隱 窮原盡性妙智存

三賢十聖住果報 唯佛一人居淨土.

一切衆生暫住報 登金剛原居淨土

如來三業德無極 我今月光禮三寶.

法王無上人中樹 覆蓋大衆無量光

口常說法非無義 心智寂滅無緣照.

人中師子爲衆說 大衆歡喜散金華

百億萬土六大動 含生之類受妙報.

天尊快說十四王 是故我今略歎佛.

時,諸大衆聞月光王歎十四王無量

功德藏,得大法利,卽於坐中,有十恒

河沙天王、十恒河沙梵王、十恒河沙

鬼神王乃至三趣,得無生法忍,八部

阿須輪王現轉鬼身,天上受道,三生

入正位者或四生五生乃至十生得

入正位,證聖人性,得一切無量報.

佛告諸得道果實天衆:「善男子,是月

光王已於過去十千劫中,龍光王佛

法中,爲四住開士,我爲八住菩薩.今

於我前,大師子吼如是如是.如汝所

言,得眞義,說不可思議,不可度量.唯

佛與佛,乃知斯事.善男子,其所說十

四般若波羅蜜三忍、地地上中下三

十忍,一切行藏,一切佛藏,不可思議.

何以故?一切諸佛是中生,是中滅,是

中化,無生,無滅,無化,無自,無他,第一

無二.非化非不化,非相非無相,無來無

去,如虛空故.一切衆生無生,無滅,無

縛解,非因,非果,非不因果.煩惱我、人、

知、見、受者.我所者一切苦受行空故,

一切法集幻化五陰無合無散.法同

法性,寂然空故,法境界空.空無相,不

轉,不顚,倒不順幻化,無三寶,無聖人,無

六道,如虛空故.般若無知,無見,不行

不緣,不因不受,不得一切照相故,行

道.斯行道相如虛空故,法相如是.何

可有心得,無心得?是以般若功德不

可衆生中,行而行;不可五陰法中,行

而行;不可境中,行而行;不可解中,行

而行.是故般若不可思議,而一切諸佛

菩薩於中行故,亦不可思議.一切諸

如來於幻化無住法中,化亦不可思

議.善男子,此功德藏假使無量恒河

沙第十三灌頂開士說是功德,百千

億分中,如王所說,如海一渧.我今略

述分義功德,有大利益一切衆生,亦

爲過去、來、今無量諸如來之所述可

三賢、十聖讚歎無量,是月光王分義

功德.善男子,是十四法門三世一切

衆生、一切三乘、一切諸佛之所修集,

未來諸佛亦復如是.若一切諸佛、菩

薩不由此門,得薩婆若者,無有是處.

何以故?一切佛及菩薩無異路故.是

故一切諸善男子,若有人聞諸忍法

門信忍、止忍、堅忍、善覺忍、離達忍、明

慧忍、焰慧忍、勝慧忍、法現忍、遠達忍、

等覺忍、慧光忍、灌頂忍、圓覺忍者,是

人超過百劫、千劫,無量恒河沙生生

苦難,入此法門,現身得報.」時,諸衆中

有十億同名虛空藏海菩薩,歡喜法

樂,各各散華,於虛空中,變成無量華

臺,上有無量大衆,說十四正行.十八

梵六欲天王亦散寶華各坐虛空臺

上,說十四正行,受持讀誦,解其義理.

無量諸鬼神現身修行般若波羅蜜.

佛告大王:「汝先言云何衆生相可化?若

以幻化身見幻化者,是菩薩眞行化

衆生.衆生識初一念識異木石,生得

善,生得惡.惡爲無量惡識本,善爲無

量善識本.初一念金剛終一念,於中

生不可說不可說識,成衆生色心.是衆

生根本,色名色蓋,心名識蓋、想蓋、受

蓋、行蓋.蓋者,陰覆爲用,身名積聚.大

王,此一色,法生無量色,眼所得爲色,

耳所得爲聲,鼻所得爲香,舌得爲味,

身得爲觸.堅持名地,水名潤,火名熱,

輕動名風,生五識處名根.如是一色

一心,有不可思議色心.大王,凡夫六

識麤故,得假名靑黃方圓等無量假

色法,聖人六識淨故,得實法色香味

觸一切實色法.衆生者,世諦之名也.

若有若無,但生衆生憶念名爲世諦.

世諦假誑幻化故有,乃至六道幻化,

衆生見幻化,幻化見幻化婆羅門、剎

利、毘舍、首陁、神、我等色心名爲幻諦.

幻諦法無佛未出世前,無名字無義,名

幻法.幻化無名字,無體相,無三界名

字,無善惡果報六道名字.

大王,是故佛佛出現於世,爲衆生故,

說作三界六道名字.是名無量名字,

如空法、四大法、心法、色法.相續假法

非一非異,一亦不續,異亦不續.非一

非異故,名相續諦.相待假法一切名相

待,亦名不定相待,如五色等法、有、無、

一切等法.一切法皆緣成,假成衆生,

俱時因果、異時因果、三世善惡一切

幻化,是幻諦衆生.大王,若菩薩如上

所見,衆生幻化,皆是假誑,如空中華.

十住菩薩諸佛五眼如幻諦而見,菩

薩化衆生爲若此說此法.」時,有無量

天子及諸大衆,得伏忍者,得空無生

忍乃至一地十地不可說德行.

仁王般若波羅蜜護國經二諦品第四

爾時,波斯匿王言:「第一義諦中,有世

諦不?若言無者,智不應二.若言有者,

智不應一,一、二之義,其事云何?」佛告

大王:「汝於過去七佛,已問一義二義.

汝今無聽,我今無說,無聽無說,卽爲

一義二義故,諦聽諦聽,善思念之,如

法修行.七佛偈如是.

無相第一義 無自無他作 因緣本自有

無自無他作. 法性本無性 第一義空如

諸有本有法 三假集假有. 無無諦實無

寂滅第一空 諸法因緣有 有無義如是.

有無本自二 譬若牛二角 照解見無二

二諦常不卽. 解心見不二 求二不可得

非謂二諦一 非二何可得. 於解常自一

於諦常自二 通達此無二 眞入第一義.

世諦幻化起 譬如虛空華 如影三手無

因緣故誑有. 幻化見幻化 衆生名幻諦

幻師見幻法 諦實則皆無. 名爲諸佛觀

菩薩觀亦然.

大王,菩薩摩訶薩於第一義中,常照

二諦,化衆生.佛及衆生一而無二.何

以故?以衆生空故,得置菩提空;以菩

提空故,得置衆生空;以一切法空故,

空空.何以故?般若無相,二諦虛空,般

若空,從無明乃至薩婆若,無自相,無

他相故五眼成就時見無所見行亦

不受,不行亦不受,非行非不行亦不

受,乃至一切法亦不受.菩薩未成佛

時,以菩提爲煩惱.菩薩成佛時,以煩

惱爲菩提.何以故?於第一義而不二

故,諸佛如來乃至一切法如故

白佛言:「云何十方諸如來、一切菩薩,

不離文字,而行諸法相?」「大王,法輪者,

法本如,重誦如,受記如,不誦偈如,無

問而自說如,戒經如,譬喩如,法界如,

本事如,方廣如,未曾有如,論議如.是

名味句音聲果文字記句一切如.若

取文字者,不行空也.

大王,如如文字修諸佛智母,一切衆

生性根本智母,卽爲薩婆若體.諸佛

未成佛,以當佛爲智母,未得爲性,已

得爲薩婆若.三乘般若不生不滅,自

性常住,一切衆生以此爲覺性故.若

菩薩無受,無文字,離文字,非非文字,

修無修爲修文字者,得般若眞性,般

若波羅蜜大王若菩薩護佛護化衆

生護十地行爲若此.」

白佛言:「無量品衆生根亦無量,行亦

無量,法門爲一,爲二,爲無量耶?」「大王,

一切法觀門非一非二,乃有無量.一

切法亦非有相,非非無相.若菩薩見

衆生,見一見二,卽不見一,不見二.一

二者,第一義諦也.大王,若有若無者,

卽世諦也.以三諦,攝一切法,空諦、色

諦、心諦.故我說一切法不出三諦,我、

人、知、見、五受陰空,乃至一切法空.衆

生品品根行不同故,非一非二法門.

大王,七佛說摩訶般若波羅蜜我今

說般若波羅蜜,無二無別.汝等大衆,

應當受持讀,誦解說是經,功德有無

量不可說不可說諸佛,一一佛教化

無量不可說衆生,一一衆生皆得成

佛.是佛復教化無量不可說衆生,皆

得成佛.是上三佛說般若波羅蜜經

八萬億偈,於一偈中,復分爲千分,於一

分中,說一分句義,不可窮盡,況復於

此經中,起一念信,是諸衆生超百劫

千劫十地等功德,何況受持讀誦解

說者功德?卽十方諸佛等無有異,當

知是人卽是如來,得佛不久.」時,諸大

衆聞說是經,十億人得三空忍,百萬

億人得大空忍十地性.

「大王,此經名爲仁王問般若波羅蜜

經.汝等受持般若波羅蜜經.是經復

有無量功德,名爲護國土功德,亦名

一切國王法藥.服行無不大用,護舍

宅功德,亦護一切衆生身,卽此般若

波羅蜜是護國土如城塹、牆壁、刀劍、

鉾楯.汝應受持,般若波羅蜜亦復如

是.」

佛說仁王般若波羅蜜經卷上

己亥歲高麗國大藏都監奉

勅彫造

佛說仁王般若波羅蜜經卷下 羽

姚秦三藏鳩摩羅什譯

護國品第五

爾時佛告大王汝等善聽吾今正說護

國土法用汝當受持般若波羅蜜當

國土欲亂.破壞劫燒賊來破國時,當

請百佛像,百菩薩像,百羅漢像百,比

丘衆四大、衆七衆共、聽請百法、師講

般若、波羅蜜、百師,子吼.高座前燃,百

燈燒百和香,百種色花以用供;養三

寶,三衣什物;供養法師小飯,中食亦

復以時大王一日二時講讀此經汝國土

中有百部鬼神是一一部復有百部

樂聞是經此諸鬼神護汝國土大王

國,土亂時先鬼,神亂鬼神亂故萬民,

亂賊來劫.國百姓亡喪臣君太.子王,

子百官共,生是非天,地怪異二,十八

宿星道日月失時失度多有賊起

大王若火難水難風難一切諸難亦應

講讀此經法用如上說大王不但護

國亦有護福求富貴官位七寶如

意行來求,男女求慧解.名聞,求六天

果報人中九品果樂,亦講此經,法用

如上說.大王,不但護福,亦護衆難.若

疾病苦難,杻械枷、鎖檢繫其身,破

四重罪,作五逆因,作八難罪,行六道

事,一切無量苦難,亦講此經,法用如

上說.

大王,昔日有王,釋提桓因,爲頂生王

來上天,欲滅其國.時,帝釋天王卽如

七佛法用,敷百高座,請百法師,講般

若波羅蜜,頂生卽退,如滅罪經中說.

大王,昔有天羅國王,有一太子,欲登

王位,一名班足.太子爲外道羅陁師,

受教應取千王頭,以祭家神,自登其

位.已得九百九十九王,少一王,卽北

行萬里,卽得一王,名普明王.其普明

王白班足王言:「願聽一日,飯食沙門,

頂禮三寶.」,其班足王許之一日.時,普

明王卽依過去七佛法,請百法師,敷

百高座,一日二時,講般若波羅蜜八千

億偈竟.其第一法師爲普明王,而說偈言:

劫燒終訖 乾坤洞燃 須彌巨海

都爲灰煬. 天龍福盡 於中彫喪

二儀尚殞 國有何常. 生老病死

輪轉無際 事與願違 憂悲爲害.

欲深禍重 瘡疣無外 三界皆苦

國有何賴. 有本自無 因緣成諸

盛者必衰 實者必虛. 衆生蠢蠢

都如幻居 聲響俱空 國土亦如.

識神無形 假乘四馳 無明寶象

以爲樂車. 形無常主 神無常家

形神尚離 豈有國耶.

爾時,法師說此偈已.時,普明王眷屬得

法眼空,王自證虛空等定,聞法悟解,

還至天羅國班足王所,衆中卽告九

百九十九王言:「就命時到,人人皆應

誦過去七佛仁王問般若波羅蜜經

中偈句.」.時,班足王問諸王言:「皆誦何法?」.

時,普明王卽以上偈答王,王聞是法,得

空三昧,九百九十九王亦聞法已,皆

證三空門定.時,班足王極大歡喜,告

諸王言:「我爲外道邪師所誤,非君等

過.汝可還本國,各各請法師,講般若

波羅蜜名味句.」.時,班足王以國,付弟,

出家爲道,證無生法忍,如十王地中

說.五千國王常誦是經,現世生報.大

王,十六大國王修護國之法,法應如

是,汝當奉持,天上人中六道衆生皆

應受持七佛名味句,未來世中有無

量小國王,欲護國土亦復爾者,應請

法師,說般若波羅蜜.」

爾時,釋迦牟尼佛說般若波羅蜜.時,

衆中五百億人得入初地,復有六欲

諸天子八十萬人,得性空地,復有十

八梵王,得無生忍,得無生法樂忍,復有

先以學菩薩者,證一地、二地、三地乃

至十地,復有八部阿須輪王,得十三

昧門,得三三昧門,得轉鬼身天上正

受,在此會者皆得自性信乃至無量

空信.吾今略說天等功德,不可具盡.

仁王般若波羅蜜護國經散華品第六

爾時,十六大國王聞佛說十萬億偈

般若波羅蜜,歡喜無量,卽散百萬億

莖華於虛空中變爲一座十方諸佛

共坐此座,說般若波羅蜜.無量大衆

共坐一座,持金羅華,散釋迦牟尼佛

上,成萬輪華,蓋大衆上.復散八萬四

千般若波羅蜜華,於虛空中,變成白

雲臺.臺中光明王佛共無量衆,說般

若波羅蜜.臺中大衆持雷吼華,散釋

迦牟尼佛及諸大衆.復散妙覺華,於

虛空中,變作金剛城.城中師子吼王

佛共十方佛大菩薩,論第一義諦.時,

城中菩薩持光明華,散釋迦牟尼佛

上,成一華臺.臺中十方佛諸天散天

華於釋迦牟尼佛上,虛空中成紫雲

蓋,覆三千大千世界,蓋中天人散恒

河沙華,如雲而下.時,諸國王散華供已,願

過去佛、現在佛、未來佛,常說般若波

羅蜜.願一切受持者比丘、比丘尼、信

男、信女所求如意,常行般若波羅蜜.

佛告大王:「如是如是.如王所說,般若

波羅蜜應說應受.是諸佛母,諸菩薩

母,神通生處.」

時,佛爲王,現五不思議神變,一華入

無量華,無量華入一華;一佛土入無

量佛土,無量佛土入一佛土;無量佛

土入一毛孔土,一毛孔土入無量毛

孔土;無量須彌、無量大海入芥子中;

一佛身入無量衆生身,無量衆生身

入一佛身;入六道身,入地、水、火、風身.

佛身不可思議,衆生身不可思議,世

界不可思議.佛現神足時,十方諸天、

人得佛華三昧,十恒河沙菩薩現身

成佛,三恒河沙八部王成菩薩道,十

千女人現身得神通三昧善男子是

般若波羅蜜有三世利益,過去已說,

現在今說,未來當說.諦聽諦聽,善思

念之,如法修行.

仁王般若波羅蜜護國經受持品第七

爾時,月光心念口言:「見釋迦牟尼佛,

現無量神力,亦見千華臺上寶滿佛,

是一切佛化身主.」.復見千華葉世界

上佛,其中,諸佛各各說般若波羅蜜.

白佛言:「如是無量般若波羅蜜不可

說,不可解,不可以識識.云何諸善男

子於是經中,明了覺解,如法爲一切

衆生,開空法道?」大牟尼言:「有修行十

三觀門諸善男子,爲大法王,從習忍

至金剛頂,皆爲法師,依持建立.汝等

大衆應如佛供養,而供養之,應持百

萬億天華、天香,而以奉上.

善男子,其法師者,是習種性菩薩.若

在家婆差、憂婆差,若出家比丘、比丘

尼,修行十善,自觀己身地、水、火、風空

識分分不淨,復觀十四根.所謂五情、

五受、男、女、意、命,等有無量罪過故,卽

發無上菩提心,常修三界一切念念

皆不淨故,得不淨忍觀門,住在佛家,

修六和敬.所謂三業、同戒、同見、同學,

行八萬四千波羅蜜道.善男子,習忍

以前行十善菩薩有退有進.譬如輕

毛隨風東西,是諸菩薩,亦復如是,雖

以十千劫,行十正道,發三菩提心,乃

當入習忍位,亦常學三伏忍法,而不

可名字,是不定人.是定人者入生空

位,聖人性故,必不起五逆六重二十

八輕.佛法經書作返逆罪,言非佛說,

無有是處,能以一阿僧祇劫,修伏道

忍行,始得入僧伽陁位.

復次,性種性行十慧觀,滅十顚倒,及

我人知見分分假僞,但有名,但有受,

但有法,不可得,無定相,無自他相故,

修護空觀,亦觀,亦行百萬波羅蜜,念

念不去心,以二阿僧祇劫,行正道法,

住波羅陁位.

復次,道種性、住堅忍中,觀一切法無

生無住無滅.所謂五受、三界、二諦無

自他相.如實性不可得故,而常入第

一義諦,心心寂滅,而受生三界.何以

故?業習果報未壞盡故順道生.復以

三阿僧祇劫,修八萬億波羅蜜,當得

平等聖人地故,住阿毘跋致正位.

復次,善覺摩訶薩住平等,忍,修行四

攝,念念不去,心入無相捨,滅三界貪

煩惱,於第一義諦,而不二爲法性無

爲.緣理而滅一切相故,爲智緣滅,無

相無爲.住初忍時,未來無量生死不

由智緣而滅故,非智緣滅,無相無爲.

無自他相,無無相故,無量方便皆現

前.觀實相方便者,於第一義諦,不沈

不出不轉不顚倒.遍學方便者,非證

非不證,而一切學.迴向方便者,非住

果非不住果,而向薩婆若.魔自在方便

者,於非道,而行佛道,四魔所不動.一

乘方便者,於不二相,通達衆生一切

行故.變化方便者,以願力,自在生一

切淨佛國土.如是,善男子,是初覺智

於有無相,而不二,是實知照功用,不

證不沈不出不到,是方便觀.譬如水

之與波,不一不異,乃至一切行波羅

蜜、禪定、陁羅尼不一不二故,而一一

行成就,以四阿僧祇劫行行故,入此

功德藏門.無三界業習生故,畢故不

造新,以願力故,變化生一切淨土,常

修捨觀故,登鳩摩羅伽位,以四大寶

藏,常授與人.

復次,德慧菩薩以四無量心,滅三有

瞋等煩惱,住中忍中,行一切功德故,

以五阿僧祇劫,行大慈觀,心,心常現

在前,入無相闍陁波羅位,化一切衆生.

復次,明慧道人常以無相忍中,行三

明觀,知三世法無來無去無住處,心

心寂滅盡三界癡煩惱得三明一切

功德觀故,常以六阿僧祇劫,集無量

明波羅蜜.故入伽羅陁位,無相行受

持一切法.

復次,爾焰聖覺達菩薩修行順法忍,

逆五見流,集無量功德,住須陁洹位,

常以天眼天耳宿命他心身通達,念

念中,滅三界一切見,亦以七阿僧祇

劫,行五神通恒河沙波羅蜜,常不離心.

復次,勝達菩薩於順道忍,以四無畏,

觀那由他諦、內道論、外道論、藥方、工

巧、呪術故,我是一切智人.滅三界疑

等煩惱故,我相已盡.知地地有所出

故,名出道.有所不出故,名障道.逆三

界疑,修習無量功德故,卽入斯陁含

位.復集行八阿僧祇劫中,行諸陁羅

尼門故,常行無畏觀,不去心.

復次,常現眞實住順忍中,作中道觀,

盡三界集因集業一切煩惱故,觀非

有非無一相無相而無二故,證阿那含

位.復於九阿僧祇劫,集照明中道故,

樂力生一切佛國土.

復次,玄達菩薩十阿僧祇劫中,修無

生忍法樂忍者名爲縛忍,順一切道,

生而一心.忍中滅三界習因業果,住

後身中,無量功德皆成就,無生智、盡

智、五分法身皆滿足,住第十地阿羅

漢梵天位,常行三空門觀,百千萬三

昧具足,弘化法藏.

復次,等覺者,住無生忍中,觀心心寂

滅,而無相相無身身無知,知,而用心,

乘於群方之方,憺怕住於無住之住,

在有常修空處空常萬化雙照一切

法故,知是處非是處,乃至一切智十

力觀故,而登摩訶羅伽位,化一切國

土衆生,千阿僧祇劫行十力法,心心

相應常入見佛三昧.

復次,慧光神變者住上上無生忍,滅

心心相.法眼見一切法,淨三眼色空見,

以大願力,常生一切淨土.萬阿僧祇

劫集無量佛光三昧,而能現百萬恒

河沙諸佛神力,住婆伽梵位,亦常入

佛華三昧.

復次,觀佛菩薩住寂滅忍者從始發心

至今,經百萬阿僧祇劫,修百萬阿僧祇

劫功德故,登一切法解脫,住金剛臺.

善男子,從習忍至頂三昧,皆名爲伏

一切煩惱,而無相信滅一切煩惱,生解

脫智,照第一義諦,不名爲見.所謂見

者,是薩婆若.是故我從昔以來,常說

唯佛所知見,覺頂三昧以下至於習

忍,所不知不見不覺.唯佛頓解不名

爲信,漸漸伏者慧雖起滅,以能無生

無滅,此心若滅則累無不滅,無生無

滅入理盡金剛三昧,同眞際,等法性,

而未能等無等等.譬如有人登大高

臺,下觀一切,無不斯了.住理盡三昧,

亦復如是,常修一切行,滿功德藏,入

婆伽度位,亦復常住佛慧三昧.

善男子,如是諸菩薩皆能一切十方

諸如來國土中,化衆生,正說正義,受

持讀誦,解達實相如我今日,等無有異.」

佛告波斯匿王:「我當滅度後,法欲滅

時,受持是般若波羅蜜,大作佛事.一

切國土安立,萬姓快樂,皆由此般若

波羅蜜.是故付囑諸國王,不付囑比

丘、比丘尼,淸信男、淸信女.何以故?無

王力故.故不付囑汝當受持讀誦,解

其義理.大王,吾今所化百億須彌,百

億日月,一一須彌有四天下.其南閻浮

提,有十六大國、五百中國、十千小國,

其國土中,有七可難.一切國王爲是

難故,講讀般若波羅蜜,七難卽滅,七

福卽生,萬姓安樂,帝王歡喜.云何爲

難?日月失度,時節返逆,或赤日出,黑

日出,二三四五日出,或日蝕無光,或

日輪一重、二三四五重輪現,當變怪

時,讀說此經,爲一難也.二十八宿失

度,金星、彗星、輪星、鬼星、火星、水星、風

星、刀星、南斗、北斗、五鎭大星、一切國

主星、三公星、百官星,如是諸星各各變

現,亦讀說此經,爲二難也.大火燒國,

萬姓燒盡,或鬼火、龍火、天火、山神火、

人火、樹木火、賊火,如是變怪,亦讀說

此經,爲三難也.大水漂沒百姓,時節

返逆,冬雨夏雪,冬時雷電霹靂,六月

雨冰霜雹,雨赤水、黑水、靑水,雨土山、

石山,雨沙、礫石,江河逆流,浮山流石.

如是變時,亦讀說此經,爲四難也.大

風吹殺萬姓,國土山河、樹木一時滅

沒,非時大風、黑風、赤風、靑風、天風、地

風、火風.如是變時,亦讀此經.爲五難

也.天地國土亢陽炎火洞燃,百草亢

旱,五穀不登,土地赫燃,萬姓滅盡.如

是變時,亦讀此經,爲六難也.四方賊

來,侵國,內外賊起,火賊、水賊、風賊、鬼

賊、百姓荒亂,刀兵劫起.如是怪時,亦

讀此經,爲七難也.

大王,是般若波羅蜜是諸佛、菩薩、一

切衆生心識之神本也,一切國王之

父母也,亦名神符,亦名辟鬼珠,亦名

如意珠,亦名護國珠,亦名天地鏡,亦

名龍寶神王.」佛告大王:「應作九色幡

長九丈、九色華,高二丈;千支燈高五

丈,九玉箱、九玉巾,亦作七寶案,以經

置上.若王行時,常於其前,足一百步,

是經常放千光明,令千里內七難不

起,罪過不生.若王住時,作七寶帳,中

七寶高座,以經卷置上,日日供養,散

華燒香,如事父母,如事帝釋.

大王,我今五眼,明見三世,一切國王皆

由過去侍五百佛,得爲帝王主.是故

一切聖人羅漢而爲來生彼國,作大

利益.若王福盡時,一切聖人皆爲捨

去.若一切聖人去時,七難必起.大王,若

未來世,有諸國王,護持三寶者,我使五

大力菩薩往護其國.一金剛吼菩薩

手持千寶相輪,往護彼國.二龍王吼

菩薩手持金輪燈,往護彼國.三無畏

十力吼菩薩手持金剛杵,往護彼國.

四雷電吼菩薩手持千寶羅網,往護

彼國.五無量力吼菩薩手持五千劍

輪,往護彼國.五大士、五千大神王,於

汝國中,大作利益,當立形像,而供養

之.大王,吾今三寶付囑汝等一切諸

王,憍薩羅國、舍衛國、摩竭提國、波羅

柰國、迦夷羅衛國、鳩尸那國、鳩睒彌

國、鳩留國、罽賓國、彌提國、伽羅乾國、

乾陁衛國、沙陁國、僧伽陁國、健挐掘

闍國、波提國,如是一切諸國王等皆

應受持般若波羅蜜.」

時,諸大衆及阿須輪王聞佛說未來世

七可畏,身毛爲豎,呼聲大叫,而言:「願

不生彼國.」時,十六大國王卽以國事

付弟,出家修道,觀四大四色勝出相.

四大四色不用識空入行相,三十忍

初地相,第一義諦九地相.是故大王

捨凡夫身,入六住身;捨七報身,入八

法身,證一切行般若波羅蜜.十八梵

天、阿須輪王得三乘觀,同無生境,復

散華供養空華、法性華、聖人華、順華、

無生華、法樂華、金剛華、緣觀中道華、

三十七品華,而散佛上及九百億大

菩薩衆,其餘一切衆證道迹果,散心

空華、心樹華、六波羅蜜華、妙覺華,而

散佛上及一切衆,十千菩薩念來世

衆生,卽證妙覺三昧、圓明三昧、金剛

三昧、世諦三昧、眞諦三昧、第一義諦、

三昧.此三諦三昧是一切三昧王三

昧,亦得無量三昧,七財三昧二十五

有三昧、一切行三昧.復有十億菩薩、

登金剛頂,現成正覺.

仁王般若波羅蜜護國經囑累品第八

佛告波斯匿王:「我誡勅汝等,吾滅度

後八十年、八百年、八千年中,無佛,無法,

無僧,無信男,無信女時,此經三寶付

囑諸國王,四部弟子受持讀誦解義,

爲三界衆生,開空慧道,修七賢行、十

善行,化一切衆生.後五濁世,比丘、比

丘尼四部弟子、天龍八部、一切神王、

國王、大臣、太子、王子自恃高貴、滅破

吾法,明作制法,制我弟子比丘、比丘

尼,不聽出家行道,亦復不聽造作佛

像形、佛塔形,立統官制衆,安籍記僧,

比丘地立,白衣高坐,兵奴爲比丘,受

別請法,知識比丘共爲一心,親善比

丘爲作齋會,求福如外道法,都非吾

法,當知爾時,正法將滅不久.

大王,壞亂吾道,是汝等作,自恃威力,

制我四部弟子,百姓疾病無不苦難

是破國因緣,說五濁罪,窮劫不盡.

大王,法末世時,有諸比丘四部弟子,

國王、大臣多作非法之行,橫與佛、法、

衆僧,作大,非法,作諸罪過,非法非律,繫

縛比丘,如獄囚法,當爾之時,法滅不久.

大王,我滅度後未來世中,四部弟子、

諸小國王、太子、王子乃是住持,護三

寶者,轉更滅破三寶,如師子身中虫

自食師子,非外道也.多壞我佛法,得

大罪過,正教衰薄,民無正行,以漸爲

惡.其壽日減,至于百歲,人壞佛教,無

復孝子,六親不和,天神不祐,疾疫惡

鬼日來侵害,災怪首尾,連禍縱橫.死

入地獄、餓鬼、畜生,若出爲人,兵奴果

報如響應聲,如人夜書火滅字存,三

界果報亦復如是.

大王,未來世中一切國王、太子、王子、

四部弟子橫與佛弟子,書記制戒,如

白衣法,如兵奴法.若我弟子比丘、比丘

尼立籍爲官所使,都非我弟子,是兵

奴法.立統官,攝僧典,主僧籍,大小僧

統共相攝縛如獄囚法兵奴之法,當

爾之時,佛法不久.

大王,未來世中諸小國王、四部弟子自

作此罪,破國因緣,身自受之,非佛法僧.

大王,未來世中流通此經,七佛法器

十方諸佛常所行道.諸惡比丘多求

名利,於國王太子王子前,自說破佛

法因緣、破國因緣、,其王不別,信聽此

語,橫作法制,不依佛戒,是爲破佛破

國因緣,當爾之時,正法不久.」

爾時,十六大國王聞佛七誡所說未

來世事,悲啼涕出,聲動三千,日月五

星二十八宿失光不現.時,諸王等各

各至心,受持佛語,不制四部弟子出

家行道,當如佛教.

爾時,大衆十八梵天王、六欲諸天子

歎言:「當爾之時,世閒空虛,是無佛世.」

爾時,無量大衆中百億菩薩彌勒、師

子月等,百億舍利弗、須菩提等五百

億十八梵王六欲諸天、三界六道、阿

須輪王等聞佛所說護佛果因緣、護

國土因緣歡喜無量爲佛作禮受持

般若波羅蜜.

佛說仁王般若波羅蜜經卷下

己亥歲高麗國大藏都監奉

勅彫造